정조 12년
戊申十一月二十日辰時上御誠正閣大臣備局堂上引見入侍時左議政李性源右議政蔡濟恭戶曹判書徐有隣右參贊鄭好仁延豊君李𡊠禮曹判書李在簡知訓鍊李柱國兵曹判書李文源知敦寧尹蓍東行副司直金尙集漢城判尹徐有防兼都承旨沈豐之刑曹判書李秉模行副司直沈頤之徐有大開城留守李致中行副司直李在學江華留守尹承烈行副司直金持默行副護軍趙心泰校理李益運右承旨李亨元假注書李貞運事變假注書申星模記事官李相璜金祖淳以次進伏訖性源等曰數日日氣轉成隆冬此時聖體若何上曰一樣矣性源曰王大妃殿氣候若何上曰一樣矣性源曰惠慶宮氣候若何上曰一樣矣性源曰昨聞宣仁門外有三陟民粘書之變誠萬萬驚駭之事也其日巡邏當次卽禁衛營而臣忝在提擧不能致察誠惶悚矣上曰過矣性源曰因內司草記咸興永興兩本宮祭需所用各邑所在餘奴五百三十六口婢一百六十九口身貢役價因朝令蕩減之數變通給代事判付內有依癸卯年例移報備局之命矣取考癸卯前例則以咸興永興大同留庫錢依蕩減前所捧數移送兩本宮矣今亦依此數移送後卽爲狀聞事分付道臣何如上曰依爲之出擧條性源曰俄於閤外聞戶判言則自明日又始鑄錢云不可無主管堂上前堂上李柱國還差何如上曰依爲之出擧條性源曰因兵判所奏冬三朔無祿預差禁軍三百五十人所受木合計則爲二十八同以純錢上下則合爲二千八百兩請移送此錢於軍資倉換來馬夫色掌所受米七百石以爲三朔祿米分排之地矣果是彼此之相議停當者則禁軍則無祿而有祿馬夫則納米而受錢實係兩便依此許施何如上曰右相之意何如濟恭曰臣亦與左相之見無異矣上曰依爲之出擧條上曰發賣自明月爲始云抄戶果何以爲之而物情何如云耶性源曰聞是廣抄矣濟恭曰初則頗簡抄及有領相分付之後更無所聞似不至太簡矣大抵抄戶之十分盡善亦難矣上曰抄戶雖曰無遺漏亦安知其盡入與否乎予意則終始與卿等異而御將一言吾無間然矣濟恭曰出給廛民非不爲宜而臣近聞江上民人至有感激涕下者此眞挾纊之惠也以是言之則實惠之下究者終莫如抄戶之爲得也上曰若論其爲民惠則給廛與抄戶一也使吾民不知不覺之中自得沾漑好矣亦何必使之知感然後可也濟恭曰廛人則必無一兩出賣之理矣性源曰抄戶之不善擧行則京兆五部之官可當其罪而至於廛人之姦僞則無以致察矣上曰生一事不若減一弊此是無於前之例而自卿等創出繼此以往其將何以爲之耶予之與卿等意終始有異者此也且聞關西木上來者全不成樣僅爲三十尺連尺以給自致減縮故不免更爲加數取來論以國體其可成說乎右相之向來十萬兩蕩債蓋爲充補木綿之資而伊時尙有人言之云云今者尺數之不足至於八十同貸來者豈非駭然乎其所捧年條必有之其時當該道伯亦不可無責矣爲道伯者則置而不論使無勢守令獨當其罪可乎戶判之不以此草記亦可謂巽軟矣卿等退與領相商議以爲査實論勘可也性源曰此則決不可仍置臣則待罪箕伯者屬耳此奏或涉唐突而所捧年條則必有之若査出論罪日後必有大效當與領相商議更奏矣且聞右相言木綿之不滿三十尺者姑捨甚至於僅爲手巾尺數者亦有之留置此等木朝家將焉用哉上曰此言之出於筵席亦可悶也以此等木充數至於廟堂之行關則誠不成國體矣性源曰其中錢邊木邊數爻之各爲幾何及所捧之在何年詳知然後可以論勘而旣混同以置則實無區別可知之道矣第當往復於領相而臣與右相則自在待勘中矣上曰爲法受過亦何傷哉濟恭曰臣之待罪於西營時以乙未償債條印於兩段而其後聞卽用之無餘仍復混融爲一套云矣性源曰譯官之以他岐加資者隨現還收事本有定式矣今聞漢學譯官尹得任亦以他岐陞資云依日前崔麒齡例還收何如上曰依爲之出擧條性源曰近以戊申事言端頻發臣有仰達者矣戊申逆變之初湖中守令察訪多望風奔竄而故僉樞朴亨潤以金井察訪獨保殘郵見賊關卽抗牒巡營請亟發兵討賊其時監司賊詹托以已遞不肯發兵新道臣徐命淵以亨潤差五驛都差員亨潤急收聚本驛及屬驛人馬馳赴於都巡撫陣中又散置餘馬於各站朝廷命令之及時得通於三南多其功也都巡撫欲狀請差參謀官則亨潤以賊方垂平且不欲居功名之際力辭之都巡撫褒啓及御史褒啓極其奬許而其後只錄原從矣不離官守欲待夫馬則固其職也而首請討賊終辭參謀者足見其忠憤志尙今當搜訪表章之日如此之人泯滅可惜故臣與領右相有所相議敢此仰達矣上曰右相之意何如濟恭曰朴亨潤當戊申賊變之日以微末郵官爲國效勞之狀臣亦稔聞故日前與領左相酬酢之際果以合有一番陳白爲言矣上曰貤贈之擧豈或持難特爲贈職可也出擧條濟恭曰向日以諸道銀銅鉛各店新設者一竝嚴禁驅遣店漢之意有所下敎故聞各店結幕屯居者竝皆見逐而所掘之土未及鑄成銅鉛擧不免空棄云外邑擧行無怪其如此而第念此輩雖是遊食無賴之類亦民也旣費許多財力掘取合鑄之土棄之爲無用之物在朝家政令恐宜有商量之道臣意則定給期限使渠輩趁限前某條區處限後則不敢開店之意更飭各店所在諸邑則民業之無失朝令之奉行庶可兩得其宜故敢此仰達矣上曰左相之意何如性源曰有用之爲無用不但可惜朝家禁令宜有定限右相所奏誠然矣上曰戶判亦陳所見可也有隣曰前此果因鑄役所需延豐金城遂安順川等地有發送計士摘奸銅鉛脈之事而向來下敎之後卽爲發關使之驅逐鉛軍矣旣以有用之歸於無用爲慮定其期限則姑令限以歲前許其鑄成依例看色可合設店則筵稟擧行不然則仍爲撤去恐合事宜矣上曰依爲之日前批旨卿如何看得乎不但以徑稟有無爲區別而已分明産出之地一番徑稟則自在勿禁中矣如無徑稟不得開店自前飭敎不啻丁寧則欲避開店之名別創看色之例如延豊等處之徑先下送卿之不審之失不可付之令前朝家之所欲禁者政在於此一款非店而稱店不多而曰多名以摘奸或看色之行頻遣差使畢竟無大益於公私使居民受困無賴長惡此爲最可駭最可禁之端而爲有司之臣不念對揚之道看作初聞之敎者事體道理固如是乎遂事姑無論此後另加惕念期有遵行之實效卿雖以難度泉脈之豐薄虛實每不得徑稟云而此則卿未免見誑矣以土地陳告之法言之實則受四一之賞虛則有刑配之律此事亦無異焉苟於虛處誤告者輒施當律則本曹之銀色記簿可以復舊國中之銀貨流行亦必復舊似此易知易曉之事爲有司之臣不卽領會反有此多少云云其可乎卿則爲先越俸二等所謂延豊等處苟可合設亦豈必止於歲前而後已乎以此知悉無敢如前泛忽可也出擧條上曰今見戶曹草記雖盛論海西船主之罪而此則有不然者三千餘石必無盡載於一船之理此必是中間乾沒之致不可以此爲船主之罪且其前後納招之相左亦必有中間委折船主沙工同爲捉來究問決處可也且聞士夫家船卜之臭載甚多云貧窮之家賴此爲命則極爲可矜秋判亦爲這這推給可也有隣曰鑄錢之役自明日更始矣監董郞廳限華鑄依例除本仕公會差祭等節亦令安徐以爲專意擧行之地何如上曰依爲之出擧條有隣曰市人弊瘼亦皆稟處而其中東床廛民稱冤事右相未及收議其後廛民更以此自活矣大臣今方登筵下詢處之何如上曰左相則已有所奏者右相之意何如濟恭曰此是網巾驄帽賣買事也此廛本載於市案同是國民則廛民與驄匠通同發賣似爲渠輩兩便之道矣上曰左相之意亦如此乎性源曰市案有刀擦之跡則此是奸民也不可以載於市案而許其通同發賣矣上曰驄匠無非疾躃喑聾之屬若又失此利則無以爲生亦不可不念也左右相所奏皆好退與領相商議後草記稟處可也上曰自辛丑以後驄帽之屬廛人不得賣買云平市提調知此委折乎在簡曰此事始末臣不得詳知矣上曰近來廛民之不有本寺直呈備局誠是痼弊此後則嚴爲禁斷使毋得越訴可也有隣曰頃因景慕宮都提調陳達宮底十戶民人海西監兵營會錄木區劃事批旨有令該曹稟處之命矣會錄木係是均廳所管令均廳稟處何如上曰依爲之出擧條上曰宮底居民擧皆有資賴之道而其中十戶之未蒙一視之澤者誠不無向隅之嘆矣日前都提調以此縷縷陳達此是不可不顧念處也且各營軍摠中若有闕則使宮底居民充補其代矣今者各營所補之數爲幾何柱國曰御廳則爲七名禁營則爲七八名訓局則十餘名矣上曰此屬得充軍額之後仍卽移去故南北墻家舍未免荒廢誠不成說矣柱國曰其屬於臣營者則卽使刷還矣上曰此則可謂善爲矣此後則雖或有移去者以諸營門有料軍兵輪回入居則似無荒廢之患三營大將商議定式以爲草記可也在簡曰均廳事務極其煩劇郞廳兩員不可暫曠故均郞親享大祭外毋得差祭事昭載事目而近來此規蕩然差祭曠務之時居多如是而何以責其職務之無滯乎此後則均役兩郞廳一依事目親享大祭外毋得差祭之意分付該曹何如上曰依爲之出擧條文源曰禁軍祿試射今月當爲設行而別將李漢泰衰病沈重時月之內萬無起動之勢今姑改差前望俱是七十老病之人當此隆冬領軍之任自有掣礙之端新通擬入何如上曰依爲之出擧條上曰政官牌招開政出榻敎命書傳敎曰冬至差祭不遠卿宰侍從堂上堂下罷削人竝給牒叙用又命書傳敎曰玉堂番次苟艱在外未肅拜玉堂許遞在簡曰昨年座更釐正時均役廳及宣惠廳北倉入於減削中臣取見別單問諸該府則均役廳以己未以前所無之座更而拔之北倉則京兆文書以守禦廳載錄而以諸軍門座更除減之故混同拔之戶惠廳司僕等處皆有座更而兩處之獨無事涉斑駁亦甚疎虞均廳北倉兩處座更依前仍置恐合事宜故敢此仰達上曰原別單中添書付標可也出擧條有隣曰每當鑄錢之時各司下屬輩稱以酒債例情輒事侵漁誅求甚至於敺辱作拏罔有紀極公貨以至而耗縮匠募由此而難支此等錮弊在所痛禁此後毋論諸上司各軍門下隷輩若或有不悛舊習如前作拿之弊則自本所一一摘發直付捕廳竝與與受者而繩以重律斷不饒貸事出擧條預先嚴飭何如上曰依爲之出擧條命退諸臣以次退出